ક્રૂડ ઈફેક્ટ: અખાતી દેશોમાંથી NRIsની થાપણો ઘટી - NGS Business
ક્રૂડ ઈફેક્ટ: અખાતી દેશોમાંથી NRIsની થાપણો ઘટી-એનઆરઆઈ ગાઈડ-કમાણી -બચત-Economic Times Gujarati
ક્રૂડ ઈફેક્ટ: અખાતી દેશોમાંથી NRIsની થાપણો ઘટી
16 Aug 2017, 1414 hrs IST, ET Bureau
કોલકાતા:અખાતી દેશોમાંથી NRIsની થાપણો ઘટી રહી છે. ક્રૂડ ઓઇલના ભાવમાં ઘટાડો અને આરબ રાષ્ટ્રો માટે સ્થાનિક લોકોને રાજકીય મેનેજમેન્ટમાં ભરતી કરવાની વધી રહેલી જરૂરિયાતને લીધે ભારત સહિત અન્ય દેશોના લોકોની છટણીથી દેશમાં આવતો પેટ્રો ડોલરનો પ્રવાહ ઘટ્યો છે.
અખાતી દેશોથી આવતા ભારતીયોનાં નાણાં દેશના વિદેશી હૂંડિયામણનો મોટો સ્રોત છે. ઉલ્લેખનીય છે કે, ક્રૂડ ઓઇલના ભાવમાં ઘટાડાને લીધે ભારતની રાજકોષીય ખાધમાં ઘટાડો નોંધાયો છે, પણ NRIની થાપણના પ્રવાહ પર તેની પ્રતિકૂળ અસર થઈ છે.
રૂપિયાના મૂલ્યમાં ધીમી વૃદ્ધિને કારણે પણ વિદેશથી આવતો ભારતીયોનો નાણાપ્રવાહ ઘટ્યો છે. અગાઉ અન્ય ચલણો સામે રૂપિયાનું મૂલ્ય ઘટતું હતું ત્યારે તેમને તેનો લાભ મળતો હતો, જે છેલ્લા કેટલાક સમયથી બંધ થયો છે.
RBIના ડેટા પ્રમાણે સ્થાનિક બેન્કોના નોન-રેસિડન્ટ એક્સ્ટર્નલ રૂપી એકાઉન્ટ્સ (NRE એકાઉન્ટ્સ)માં રૂપિયામાં જમા થતી વિદેશી થાપણોના પ્રવાહમાં એપ્રિલથી જૂનના ગાળામાં 25 ટકા ઘટાડો નોંધાયો છે. ખાસ કરીને છેલ્લાં બે વર્ષમાં રોજગારી માટે વિદેશ જતા ભારતીયોની સંખ્યા ઘટી છે. કેર રેટિંગ્સના ચીફ ઇકોનોમિસ્ટ મદન સબનવિસે જણાવ્યું હતું કે, ક્રૂડના નીચા ભાવ અને શારકામમાં ઘટાડાને કારણે ભારતીય ઉપમહાખંડમાંથી શ્રમિકોની માંગમાં ઘટાડો થયો છે. તેની પ્રતિકૂળ અસર NRI થાપણો અને રેમિટેન્સ પર થઈ છે.
ગલ્ફ કોર્પોરેશન કાઉન્સિલના દેશોમાં ગયેલા ભારતીય શ્રમિકોની સંખ્યા 2014ના 7,75,845થી ઘટીને 5,07,296 થઈ છે. તેમના અર્થતંત્રને ક્રૂડના ભાવમાં ઘટાડાથી અસર થઈ છે. બેન્કોના ટોચના એક્ઝિક્યુટિવ્સે જણાવ્યું હતું કે, અખાતી દેશોનું નાગરિકત્વ નહીં ધરાવતા શ્રમિકો વધારાનાં નાણાં ભારતીય બેન્કોની NRE ડિપોઝિટ્સમાં જમા કરાવે છે.
2017-18ના પ્રથમ ક્વાર્ટરમાં વિદેશમાં કામ કરતા ભારતીયોએ 113.3 કરોડ ડોલર ભારત મોકલાવ્યા છે, જે અગાઉના વર્ષના સમાન ગાળાની તુલનામાં 27 ટકા ઘટાડો દર્શાવે છે. જૂનના અંતે કુલ NRI ડિપોઝિટ 118 અબજ ડોલરથી સહેજ વધુ રહી છે. જેમાં NRE થાપણોનો હિસ્સો 72 ટકા છે અને તે 84.47 અબજ ડોલરના સ્તરે છે.
NRIના નાણાપ્રવાહનો અન્ય મોટો સ્રોત ફોરેન કરન્સી નોન-રેસિડન્ટ બેન્ક (FCNR-B) એકાઉન્ટ છે. અમેરિકા અને બ્રિટનમાં રહેતા ભારતીયો સામાન્ય રીતે સરપ્લસ નાણાં જમા કરવા FCNR-B એકાઉન્ટનો ઉપયોગ કરે છે. સબનવિસના જણાવ્યા અનુસાર અમેરિકામાં રોજગારી પર નિયંત્રણને કારણે સેન્ટિમેન્ટ અને કમાણી પર અસર થઈ છે.
સબનવિસે જણાવ્યું હતું કે, ભારત અને અન્ય અગ્રણી અર્થતંત્રો વચ્ચે વ્યાજદરનો તફાવત ઘટ્યો છે અને NRIs હવે વિદેશમાં ડોલર ડિપોઝિટમાં નાણાં જમા કરે છે. તાજેતરના ત્રિમાસિક ગાળામાં બેન્કોના FCNR-B એકાઉન્ટ્સમાંથી 7.9 કરોડ ડોલરની ચોખ્ખી જાવક નોંધાઈ છે. જોકે, FPIs અને સંસ્થાકીય રોકાણમાં વૃદ્ધિને કારણે વિદેશી હૂંડિયામણની આવકનો ઘટાડો સરભર થયો છે. પ્રથમ ક્વાર્ટરમાં FPIs અને સંસ્થાકીય રોકાણનો આંકડો લગભગ ચાર ગણો વધીને 20.416 અબજ ડોલર થયો છે.